Ulasan Buku "Genta Telah Berbunyi - Masa Untuk Generasi Baru" Oleh: Syed Ahmad Fathi B uku karangan Raja Ahmad Aminullah (Pak Engku) ini merupakan buku kedua pilihan saya untuk dibaca dari buku-buku yang dibeli di Pesta buku Antarabangsa Kuala Lumpur (PBAKL) 2022. Buku ini nipis dan ringan sahaja, boleh dihabiskan dalam sehari dua jika punya masa membaca tanpa gangguan. Buku ini saya kira merupakan rakaman sejarah yang menyoroti perkembangan negara akhir-akhir ini, juga himpunan nasihat dan pandangan Pak Engku perihal bagaimana untuk memperbaiki negara ini. Antara yang beliau tekankan adalah perlunya generasi baharu mengambil alih peranan mengemudi negara tercinta ini. Pada pandangan saya, bila diperkatakan "peranan orang muda mengemudi negara ini", ia bukan bererti bahawa semua anak muda perlu berpolitik, menjadi menteri atau menjadi perdana menteri. Kerana saya kira "mengemudi" negara tidaklah bermaksud menjawat jawatan-jawatan yang glamour- glamour sahaja. Biar pun anak muda tidak diberi peluang untuk menjawat jawatan-jawatan tinggi negara, bagi saya anak muda masih boleh "mengemudi" negara dalam bentuk yang lebih organik. Menjadi guru mendidik bangsa, menubuhkan organisasi untuk menyusun masyarakat, bekerja membangunkan intelektual bangsa, ini semua bagi saya adalah kemudi-kemudi penting negara biar pun ia tidak mendapat spotlight dan tidak dapat masuk Buletin Utama jam 8 malam. Jalan untuk membangunkan negara ini bukan harus diikuti jalan politik sahaja. Malah mungkin sekali peranan- peranan organik ini lebih berkesan dari jawatan-jawatan glamour. Antara yang diangkat Pak Engku sebagai contoh dalam buku ini adalah perjuangan Mukmin Nantang yang bergerak di dalam Borneo Komrad bagi memberi pendidikan kepada anak-anak tanpa negara di Sabah. (38) Pak Engku memulakan perbahasannya dengan membawa latar Zaman Edan di mana populasi negara sudah mencapai satu kemuncak "mual dan muak" dengan barisan elit politik dan
pemerintahan negara. (1) Menurut beliau, fenomena ini tidak terlihat pada zaman-zaman terdahulu, tetapi ia didengari hari ini setiap hari, mendominasi kedai kopi, warung Facebook dan juga kota Twitter-raya. Saya kira deskripsi ini ada benarnya, cuma bermain juga di minda saya, bagaimana ini boleh diukur pada zaman-zaman sebelum ini. Mungkin ia juga meluas tetapi tidak dapat ditangkap kerana masyarakat ketika itu belum ada instrumen komunikasi seperti hari ini. Jadi perbandingan zaman dahulu-kini itu bagi saya tidak begitu kuat, kerana ia adalah zaman yang berbeza dengan infrastruktur dan keadaan sosial yang berbeza. Meneliti zaman perubahan politik di Malaysia, di mana tumbangnya kerajaan lama diganti kerajaan baharu, Pak Engku melihat kenaikan tokoh-tokoh pinggiran sebelum ini ke jawatan menteri. Jawatan telah menumpulkan pandangan mereka pada perjuangan kepentingan rakyat. Mereka mengalami proses embourgeoisement dimana suara-suara proletar mereka telah hilang. (11) Selain itu, perpisahan dikalangan rakyat dalam jalur etnik masih besar dalam negara ini meski pun sudah lama merdeka. Perkara ini, bagi Pak Engku merupakan ranjau yang masih belum selesai, ia merupakan hambatan bagi kita hari ini untuk membina sebuah negara bangsa. (13) Antara saranan-saranan Pak Engku dalam makalah ini dalam menjayakan transisi generasi adalah perlunya pandangan orang muda dalam polisi-polisi negara. Kerana mereka lebih kenal zeitgeist dan realiti zaman mereka. Dalam masa yang sama, ruang-ruang awam perlu dikecilkan untuk generasi tua yang sudah terbukti korup atau disabitkan bersalah dalam hal-hal salah laku. Seharusnya pemimpin-pemimpin seperti ini sudah lama ditinggalkan. (16) Dalam kritik-kritik sosial beliau, Pak Engku bukan sahaja mengambil azimat-azimat dari buku dan makalah bacaan, ruang-ruang seni seperti filem juga diangkat sebagai instrumen kritik sosial dalam proses memperbaiki negara. (20) Ruang-ruang seni ini dapat membantu kita memahami psikologi disebalik tindakan manusia, kita dapat melihat dan memahami bagaimana suasana menolak seseorang ke kancah jenayah. Bukan untuk kita menjustifikasikan jenayah, tetapi memahami proses pembentukannya agar kita dapat memberi solusi yang tepat. (21) Untuk ini berlaku tentulah kita memerlukan filem-filem yang berkualiti, kritis dan berani. Bukan sekadar mengulang drama percintaan anak-anak datuk dalam syarikat projek juta-juta. Selain menyoroti sejarah kontemporari negara, Pak Engku turut membawakan contoh-contoh sejarah dalam penulisannya. Antara yang diangkat dalam membahaskan skandal korupsi negara adalah pembunuhan Abdul Jalil Ibrahim di Hong kong semasa beliau dihantar untuk menyiasat kes BMF-Carrian. (21) Bagi saya contoh-contoh sejarah ini bagus diketengahkan kerana anak muda hari ini besar kemungkinan tidak pernah mendengarinya. Membangunkan negara bukan sekadar membina batu-bata pesan beliau, namun yang harus juga diteliti adalah pembinaan jiwa manusia seperti yang pernah diperkatakan oleh Hamka. (35) Kerana apalah ertinya batu-bata yang disusun cantik andai penghuninya manusia-manusia yang kering dan tandus jiwanya. Dalam kritik-kritik sosial terhadap pembinaan negara, saya kira kita perlu berhati-hati. Kerana natijah yang kita inginkan bukanlah perasaan rendah diri atau perasaan menyerah kalah. Kita tidak mahu mengkritik sehingga orang merasakan tiada apa baiknya pada negara ini lantas mereka berputus asa. Ini juga ada disebut oleh Pak Engku dalam makalah ini. Ada perkara-perkara yang baik, dan kejayaan yang berjaya kita tempa. Ia tidak harus membuatkan kita selesa sebaliknya berfikir lagi tentang bagaimana kita mahu mengurus kejayaan. (42) Kita tidak mahu kejayaan ini berbentuk sekali lalu, tetapi haruslah ia berkembang dan semakin membuahkan manfaat buat masyarakat yang lebih besar. Dalam proses meningkatkan harakat dan martabat negara, Pak Engku membawakan pemikiran Edward Said akan pentingnya peranan yang perlu dibawa oleh kaum intelektual. Mereka harus
mengetengahkan masalah-masalah masyarakat untuk dibaiki, dengan pena dan seni mereka. Meskipun ia susah dan menyebabkan dia terasing. Dia harus terus melawan arus sehinggalah pembaikan terlaksana. Karya-karya yang dihasilkan oleh para seniman mestilah sealiran dengan denyut nadi masyarakat di sekeliling mereka. (78) Banyak lagi kritik-kritik dan perbahasan menarik yang dimuatkan dalam makalah kecil ini yang tidak dapat saya huraikan disini tetapi perlu dibaca dan digeluti sendiri. Antara perkara yang menyeronokkan bagi saya ketika membaca naskah ini adalah saat Pak Engku memetik nama-nama, idea, dan tulisan penulis lain. Dari Edward Said hingga ke Pramoedya Ananta Toer, juga dari Usman Awang hinggalah ke Yanis Varoufakis. Sedikit sebanyak kita dapat mengintai pustaka bacaan Pak Engku. Saya juga meminati puisi-puisi yang dimuatkan, ketika menulis buku Berfikir Tentang Pemikiran, saya turut memuatkan beberapa buah puisi. Ada yang menyatakan pada saya bahawa gaya seperti ini tidak masuk dengan mereka. Selepas membaca makalah ini, saya berasa sedikit lega, kerana bukan saya sahaja yang berbuat sebegitu. Saya kira tidak semua perkara dapat disampaikan dengan penulisan objektif, ada kalanya puisi lebih menusuk dan dapat membawa mesej yang sama ke lubuk hati yang lebih dalam. Kritik saya terhadap makalah ini adalah pada kata pengantarnya yang ditulis oleh Abdul Halim Ali. Bagi saya ia gagal membawa faham. Mungkin kerana laras bahasa dan jargonnya terlalu tinggi bagi orang awam seperti saya. Ya, genta telah berbunyi, kini tibalah masanya kita bergerak dan berbuat sesuatu untuk memaknai genta ini seterusnya berfikir dan berbuat. Ke mana negara ini akan kita bawa pergi. Nota Rujukan Bagi memudahkan rujukan, setiap isi yang disentuh dan dihuraikan dalam penulisan ini disertakan dengan nombor mukasurat dalam kurungan dari naskah buku asal. Versi yang dirujuk adalah buku yang bertajuk Genta Telah Berbunyi: Masa Untuk Generasi Baru hasil tulisan Raja Ahmad Aminullah. Terbitan Strategic Information and Research Development Centre (SIRD), 2022.